**טקסטיל, לבוש וחושים: תפישות ומופעים**

**היחידה ללימודי תרבות והמחלקה לעיצוב טקסטיל, שנקר**

**16 במרץ, 2017**

**אבנט המשי בעל שולי הזהב: הפוליטיקה מאחורי בחירת האריג שנוצר עבור שער המנדורלה שבסנטה מריה דל פיורה // גב' אור ולך**

בשנת 1414 הוזמן מנאני די בנקו (Nanni d'Antonio di Banco, c. 1384 – 1421) תבליט המתאר את עליית הבתולה לשמים ומסירת האבנט הקדוש (sacra cintola), שעטתה הבתולה בעת מותה, לשליח תומאס עבור שער המנדורלה (Porta della Mandorla) בקתדרלת פירנצה. התבליט הותקן זמן קצר לאחר מות האמן בשנת 1421. על אף שהאבנט שנוצר עבור השער אבד, תעודות מהארבעה-עשר באוגוסט, שנת 1422 , מלמדות על הזמנת "אבנט משי בעל שולי זהב" ("cintola di seta co[n] profili d'oro"). המשמעות הפוליטית של חומריות האבנט שהוזמן עבור הפסל לא נדונה במחקר.

הרצאתי תחדש על ספרות המחקר בכך שתעמיד במרכז הדיון את סוג האריג שנבחר לייצור האבנט ותקשור אותו למתח הפוליטי והכלכלי ששרר באותה עת בין פירנצה, העיר עבורה נוצר התבליט, לבין שכנתה פראטו. פראטו הייתה נתונה למרות פירנצה החל משנת 1351 והייתה נתונה למגבלות שהוטלו על ידי השלטון הפלורנטיני. על אף שמבחינה כלכלית ופוליטית רוסן כוחה של פראטו על ידי שלטון פירנצה, ובפרט נפגעה מכך תעשיית ייצור הצמר בעיר, כוחה הדתי נשמר בזכות החזקתה בשריד שהוכר על ידי הכס הקדוש כאבנט האמתי אותו מסרה הבתולה לתומאס. האבנט, שחולל גאווה קהילתית, היה אובייקט טקסטיל בעל חשיבות כלכלית ופוליטית ועמד בבסיס הפולחן בפראטו.

לאחר שפירנצה סיפחה את פראטו היא התייחסה לפולחן השריד באופן אמביוולנטי: הוא עורר חשדנות בשל הפיכתו למוקד גאווה קהילתית, ומכאן למייצג את שאיפת פראטו לעצמאות, אך בה בעת הוא הוליד בפירנצה שאיפה לספחו כסמל לשליטתה על פראטו. בהרצאה אציג את הנסיבות שמנעו את סיפוח השריד הקדוש עצמו על ידי פירנצה ואסביר כיצד שימשה בחירת הטקסטיל עבור יצירתו של נאני די בנקו כהצהרה בדבר שליטת פירנצה בפראטו, וכפועל יוצא, שליטתה באבנט הקדוש.

**גב' אור ולך** היא דוקטורנטית בחוג לתולדות האמנות באוניברסיטת תל-אביב. עבודת המוסמך שלה עסקה ברבדים הכלכליים והפוליטיים של היצירה משתה הורדוס שיצר פרא פיליפו ליפי עבור כנסיית העיר פראטו. במחקרה היא הדגימה את נחיצות לימוד היצירה בהקשר של תעשיות הטקסטיל בפירנצה ובפראטו. חלקים ממחקר זה הוצגו בכנס ""The Economy of Dress and Textiles, שהתקיים באוניברסיטת בולוניה. בעבודת הדוקטורט שלה עתידה אור להציע אפשרות קריאה נוספת בנרטיב הוזריאני לחיי האמנים.